ฝรั่งเศสปรับลดคาดการณ์ศก.ปีนี้เหลือโต 1.3% หลังหดตัวใน Q2/59
ฝรั่งเศสปรับลดคาดการณ์การเติบโตศก.ปีนี้เหลือ 1.3% หลังหดตัวใน Q2/59
7 ต.ค. 2559

สำนักงานสถิติแห่งชาติฝรั่งเศส (Insee) เปิดเผยคาดการณ์การเติบโตทางเศรษฐกิจของประเทศในปี 2559 อยู่ที่ 1.3% ลดลงจากที่เคยคาดการณ์ไว้ก่อนหน้านี้ เนื่องจากเศรษฐกิจประเทศขยายตัวติดลบโดยไม่คาดคิดในไตรมาส 2
ทั้งนี้ หลังจากหดตัว 0.1% ในไตรมาส 2 สำนักงานสถิติฝรั่งเศสคาดว่า ผลิตภัณฑ์มวลรวมภายในประเทศ (GDP) จะกลับสู่การขยายตัวในอัตรา 0.2% ในไตรมาส 3 และจะขยายตัวเร็วขึ้นเป็น 0.4% ในช่วงเดือนต.ค.-ธ.ค.
โดยหากเศรษฐกิจรายไตรมาสเติบโตตามที่คาดการณ์ จะทำให้อัตราการขยายตัวทางเศรษฐกิจทั้งปีนี้ต่ำกว่าเป้าหมายของรัฐบาลที่ 1.5%
อนึ่ง สำนักงานสถิติฯ ระบุว่าการขยายตัวทางเศรษฐกิจในปีนี้จะได้รับปัจจัยหนุนจากการใช้จ่ายของผู้บริโภคที่คาดว่าจะเพิ่มขึ้น 1.5% และการลงทุนภาคธุรกิจเพิ่มขึ้น 3.6% ซึ่งเป็นการเติบโตที่แข็งแกร่งที่สุดนับตั้งแต่ปี 2554
ในขณะเดียวกัน เศรษฐกิจปี 2559 ซึ่งคาดว่าจะเติบโตเร็วขึ้นเมื่อเทียบกับปีที่ผ่านมา จะช่วยประชาชนผู้ว่างงานหลายล้านคน และจะทำให้อัตราว่างงานปีนี้ลดลงจากปีที่แล้วมาอยู่ที่ 9.5% สำนักข่าวซินหัวรายงาน